：「荔孙世丈大人赐览：久违矩训，驰系实深。侄卸前山篆回省，值台旌已先期遄发，未获面别，殊深怅疚。兹恳者：香山县医士孙生名文号逸仙，人极纯谨，精熟欧洲掌故；政治、语言、文字皆精通，并善中西医术，知者甚多，妒者亦复不少。现拟远游京师，然后作欧洲之游。久仰令兄观察公德望，欲求一见，知侄与世丈处，既有年谊世好，又蒙青照有素，特嘱函恳赏赐书于令兄观察公前先容，感激之情，不啻身受者矣。侄赋闲省寓，毫无善状，幸上下人口平安，堪以告慰。省中新政，谅已早有风闻。兹不多赘。匆匆泐佈，敬请崇安，唯照不庄。兴里侄恆顿首。廿八日。」